EPULILO 5
Nye Ndi Sukila Oku Linga Nda Akamba vo Kosikola va Ndi Sanumula?
NYE O SUKILA OKU LINGA?
Sokolola ulandu u kuãimo ndoco: Umalẽhe umue o tukuiwa hati Leonardo, etaili ale hẽla, ka yongola oku enda kosikola, kuenda o kuete ocisimĩlo coku liwekapo oku tanga. Momo, pa pita ale olosãi vitatu tunde eci akamba vaye vo kosikola va fetika oku u sanumula. Tete, akamba vaco, va sandeka komanu vakuavo ovina ka via sungulukile viatiamẽla kokuaye. Noke, vo luka olonduko ka via sungulukile oco vo sanumule. Olonjanja vimue pokati kakamba vaye pa kala umue o kupuila posi alivulu aye, kuenje o likembisa ndu okuti, ka ci lingile ocipango. Olonjanja vikuavo pokati kakamba vaye pa tunda umue u leñula, kuenje eci a votoka, ka tẽla oku limbuka omunu wo leñula. Koloneke vilo, ocituwa coku sanumula ca li vokiya calua. Momo eteke limue omunu umue wa sapuila Leonardo vo Internet olondaka vimue vio sumuisa calua . . .
Nda ove wa kalele Leonardo nye nda wa linga?
SOKOLOLA LUTATE!
Lekisa ocituwa cimue okuti, nda va ku sanumula, o yuvula oku yaka! O pondola oku kuama olonjila via litepa.
KU KA YAKE. Embimbiliya li popia hati: “Eveke li lekisa onyeño yaye yosi, ukualondunge puãi o yi likandangiya.” (Olosapo 29:11) Seteka oku likandangiya. Nda wa ci linga, citava okuti, omunu o yongola oku ku sanumula, o liwekapo oku ci linga.
KU KA FETULUINYE. Embimbiliya li popia hati: “Ko ka fetuluinyi umue cĩvi leci cĩvi.” (Va Roma 12:17) Oku fetuluinya ku vokiya ovitangi.
YUVULA OVINA VI KOKA OVITANGI. Embimbiliya li popia hati: “Omunu wa lunguka o mõla ũvi kuenje o lisalamisa.” (Olosapo 22:3) Yuvula oku kala lomanu vana okuti, va pondola oku ku kokela ovitangi. Yuvulavo ovina vi vetiya omunu oku ku sanumula.
POPIA ONDAKA YI KOMÕHISA OMUNU O YONGOLA OKU KU SANUMULA. Embimbiliya li popia hati: “Etambululo liombembua li tulumũla ocikumbiti.” (Olosapo 15:1) O pondola oku popia ovina vi sanjuisa omanu. Nda omunu umue oku sanumula, kuenje oku sapuila hati, ove wa lẽla calua, u tambulula lesanju poku popia ndoco: “Omo okuti nda lẽla, ndi sukila oku pokuisa etimba liange, oco ndi tepuluke olokilu vimue.”
KUENDE, POLE KU KA POPIE CIMUE. Ufeko umue o tukuiwa hati Nádia, o kuete 19 kanyamo wa popia hati: “Nda omunu o yongola oku ku sanumula wa limbuka okuti ku eci etambululo limue, o sima okuti, ove o kuete olondunge, kuenda wa pama calua okuti, eye ci sule. Momo, ceca uvangi wokuti, ove o tẽla oku likandangiya, kuenda o kuete ovituwa via litepa levi viaye.”—2 Timoteo 2:24.
KUATA UTÕI. Omanu vana va sole oku sanumula vakuavo, va siata oku limbuka vana ka va kuete utõi. Kuenje, va sima okuti, nda va sanumula umue, ka kuata utõi woku liteyuila. Pole, nda va limbuka okuti, ka va tẽla oku sanumula omunu waco, va liwekapo oku ci linga.
SAPELA LOMUNU UMUE CATIAMẼLA KOCITANGI CACO. Ukãi umue wa kala ulongisi wo kosikola wa popia hati: “Nda siata oku vetiya amalẽhe vana va sanumuiwa, oco va sapuile ocitangi caco komunu umue va kolela. Nda va ci linga, ci kuatisa omanu vakuavo oku yuvula oku pita lovitangi viaco.”
Oku likolela ove muẽle, ci ku kuatisa oku kuata utõi okuti, ka u sokisiwa lowu womunu una o yongola oku ku sanumula
umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn